Malta mistennija tikseb aktar fondi ewropej għas-sajd fis-seba’ snin li ġejjin paragun mal-2007-2013. Madankollu se jkollha iktar obbligi f’dan is-settur billi fost oħrajn tiġbor informazzjoni aktar preċiza dwar is-settur u żżid il-kontrolli fuq il-baħar. Il-Gvern iltaqa’ ras imb’ras mar-rappreżentanti tas-sajjieda, il-pitkala, l-operaturi tat-trawlers tas-sajd u tal-akwakultura biex jiftehmu kif se jiġu investiti l-fondi ewropej għas-sajd fis-seba’ snin li ġejjin. Il-Kummissjoni Ewropeja għadha ma allokatx is-sehem preciż ta’ Malta iżda li kliem is-Segretarju Parlamentari Ian Borġ mistenni jkun iżjed mit-€8 miljun fil-baġit 2007-2013. Id-direttur fid-diviżjoni għall-fondi u l-programmi, Raphael Scerri, spjega li Malta se jkollha iktar fondi għax issa hija obbligata żżid l-informazzjoni li trid tirraporta bi preċiżjoni lill-Unjoni Ewropeja u żżid il-kontrolli. Is-sajjieda u l-operaturi tas-sajd qed jenfasizzaw li kull investiment li jsir itejjeb il-mestjier u jwassal biex jieħdu ftit tar-ruħ fid-dħul tagħhom. Infatti l-aħħar ċifri f’idejn il-Gvern juru li l-2011 il-flotot tas-sajd Maltin ħadmu bit-telf għax bejniethom daħħlu €11,600,000 waqt li nefqu €13-il miljun. F’Malta hawn 400 liċenzja f’idejn sajjieda full time u 641 oħra għand sajjieda part-time li jistadu primarjament għal-lampuki, it-tonn u l-pixxispadd. Il-Gvern irid li l-fondi ewropej jiggarantixxu sajd u akwakultura kompetittivi u sostenibbli, f’bilanċ mar-riżorsi eżistenti u f’rispett għall-ambjent. Il-fondi ewropej għandhom jgħinu jtejbu wkoll il-ħiliet tas-sajjieda u tkompli iktar riċerka fl-akwakultura. Sakemm jibdew jintużaw dawn il-fondi, il-Gvern xorta għaddej bi proġetti oħra bħall-pixkerija l-ġdida fil-Marsa u l-bini jew immodernizzar ta’ ħames mollijiet fejn jorbtu s-sajjied wara li jidħlu minn fuq il-baħar f’Marsaxlokk, il-Marsa, ix-Xemxija, San Pawl il-Baħar u Marsalforn.